
	BIRŠTONO SAVIVALDYBĖS KONTROLĖS IR AUDITO

	audito ataskaita

	dėl uab "birštono šiluma"  finansinių ataskaitų rinkinio ir  metinio pranešimo už 2009 metus

	


2010 m. kovo 22 d. Nr. 3-4
          Birštono savivaldybės kontrolės ir audito tarnybos kontrolierė Zita Pranckevičienė, vadovaudamasi Vietos savivaldos įstatymu bei vykdydama Birštono savivaldybės tarybos 2009-04-24 d. sprendimą Nr. TS-89 ir 2010 metų tarnybos veiklos planą atliko UAB „Birštono šiluma“ (toliau – Bendrovė) 2009 metų finansinių ataskaitų rinkinio, pranešimo ir centralizuotai tiekiamos šilumos ir faktinių rodiklių, nurodytų ERS lentelėje, sąnaudų straipsnių auditą. Auditas apėmė Bendrovės veiklos laikotarpį nuo 2009-01-01 iki 2009-12-31.

         Audito tikslas yra patikrinti metinį  finansinių ataskaitų rinkinį, įvertinti vidaus kontrolę, įskaitant finansų valdymą ir pareikšti nepriklausomą  nuomonę, ar Bendrovės metinis finansinių ataskaitų rinkinys visais reikšmingais atžvilgiais atitinka pripažintus apskaitos principus ir ar ataskaitos tikrai ir teisingai atspindi Bendrovės turtą ir įsipareigojimus, bei finansinę būklę ir rezultatus. 

          Audito ataskaitoje  pateikiama tik audito metu atlikti ir nustatyti dalykai, o nepriklausoma nuomonė apie finansines ir kitas ataskaitas, lėšų ir turto valdymo, naudojimo, disponavimo jais teisėtumą ir jų naudojimą įstatymų nustatytiems tikslams pareikšta audito išvadoje.

           Už finansinių  ataskaitų rinkinio turinį yra atsakinga Bendrovės vadovybė. Kontrolierės pareiga, remiantis atliktu auditu, pareikšti savo nuomonę apie šį finansinių ataskaitų  rinkinį.
Audito subjektas ir objektas


Audito subjektas – UAB „Birštono šiluma“.

                   Audito objektas – Bendrovės veikla, 2009 metų finansinių  ataskaitų rinkinio, metinio pranešimo ir centralizuotai tiekiamos šilumos ir faktinių rodiklių, nurodytų ERS lentelėje (ekonominių rodiklių suvestinė), sąnaudų straipsnių vertinimas.


Bendrovės adresas – B. Sruogos g. 23, Birštonas, įmonės kodas 152840633, telefonas 65 801, steigėjas Birštono savivaldybės taryba, kuriai nuosavybės teise priklauso 347551 akcijų, t. y. 99,95 proc., privatiems akcininkams priklauso 180 akcijų. Vienos paprastos akcijos nominali  vertė -10,00 Lt


Pagrindinė Bendrovės veikla numatyta įstatuose, kurie įregistruoti 2008 metais t.y. Birštono miesto gyventojų ir organizacijų aprūpinimas šiluma, karštu vandeniu, užtikrinti teikiamos šilumos kokybę pagal galiojančius norminius teisės aktus bei jos tiekimo nepertraukiamumą.


Bendrovės valdymo organai yra visuotinis akcininkų susirinkimas, valdyba ir administracija. Valdyba sudaryta iš trijų narių. Bendrovės ūkinę veiklą organizuoja ir vykdo administracija. Direktorius Albertas Kandrotas dirba nuo 1982-03-10, vyr. finansininku  , nuo 2006-10-02 Ona Lodienė.

Audito procedūros

              Auditas atliktas vadovaujantis audito standartais ir reikalavimais bei kitais teisės aktais reglamentuojančiais audito atlikimą, tikrinimą atliekant dokumentinės kontrolės metodu ištisiniu būdu. Audito metu buvo naudotos procedūros: tikrinimas, skaičiavimas, stebėjimas, apklausa, patvirtinimas, auditinės ir kitos procedūros.
Audito apimtis ir audito tikslai
                   Audito tikslas – įvertinti bendrovės vidaus kontrolę, įskaitant finansų valdymą, turto valdymo ir naudojimo teisėtumą ir pareikšti nepriklausomą nuomonę dėl finansinių ir kitų ataskaitų už 2009 metus  tikrumo ir teisingumo, taip pat įvertinti, ar 2009 metų bendrovės metiniame finansinių ataskaitų rinkinyje nėra reikšmingų iškraipymų bei esminių klaidų ir ar visais reikšmingais atžvilgiais atitinka teisės aktais nustatytus apskaitos principus ir bendrovės įstatus ir, kad finansinės ataskaitos tikrai ir teisingai atspindi bendrovės turtą ir įsipareigojimus bei finansinę būklę ir rezultatus, ar finansinės ataskaitos yra parengtos pagal galiojančius teisės aktus.

Auditas buvo planuojamas ir atliekamas taip, kad suteiktų galimybę išanalizuoti Bendrovės veiklą siekiant gauti audito tikslams reikalingų įrodymų, susipažinta su įstaigos veikla ir organizacine struktūra, apskaitos sistema, vidaus kontrolės aplinka, nustatytos svarbiausios audito sritys. Audito  metu buvo įvertinta bendrovės aplinka, peržiūrėta ir įvertinta bendrovės buhalterinės apskaitos sistema. Atliekant auditą bendrovės apskaitos sistema ir vidaus kontrolės vertinimas buvo atliktas apsiribojant tik tais kriterijais, kurie buvo reikalingi nuomonei pareikšti.


Audito metu buvo patikrinta visų balanso straipsnių analitinė ir sintetinė apskaita, patikrintos pajamos ir sąnaudos bei ištirta jų pripažinimo tvarka apskaitoje, ištirtos ūkinės operacijos nuo atsargų įsigijimo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2009 metų veikla, yra apskaityta metiniame finansinių ataskaitų rinkinyje.

Audito metu buvo peržiūrėta atskaitomybės parengimo procedūros bei dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu, buvo įsitikinta, ar įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti metiniame finansinių ataskaitų rinkinyje.
                Pagal Akcinių bendrovių įstatymo ir kitų teisės aktų reikalavimus už bendrovės metinio finansinių ataskaitų rinkinio sudarymą bei metinio pranešimo parengimą atsako įstaigos vadovas, kontrolierės pareiga remiantis atliktu auditu, pareikšti nepriklausomą nuomonę apie bendrovės metinį finansinių ataskaitų rinkinį ir įvertinti ar metiniame pranešime pateikti duomenys atitinka finansinio ataskaitų rinkinio duomenis. Vadovybės atsakomybė yra sukurti, įdiegti ir palaikyti tinkamą vidais kontrolę įstaigoje, kuri užtikrintų, kad finansinių ataskaitų rinkinys butų parengtas ir pateiktas be reikšmingų informacijos iškraipymų, galinčių atsirasti tiek dėl apgaulės, tiek dėl klaidos. Vadovybė taip pat yra atsakinga už tinkamos apskaitos politikos parinkimą ir taikymą bendrovėje. 

                                         Finansinių ataskaitų rinkinio tikrinimo rezultatai
                Patikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Patikrinimo metu buvo koreguota balansas (ilgalaikis turtas), bei pelno (nuostolių) ataskaita (veiklos sąnaudos, pelnas ir pelno mokestis), dėl to, kad buvo priskaitytas neskaičiuotas S.Dariaus ir S.Girėno g. ir Basanavičiaus a. trąsų nusidėvėjjimas, kuris sudarė 32493,13 Lt be to priskaityta atostoginių kaupimo fondas, kuris sudarė 117491,69 Lt. Šiems taisymams surašytos buhalterinės pažymos. Įsitikinta, kad patikrinimo metu gauta pakankama garantija, kad pakoreguotame metiniame finansinių ataskaitų rinkinyje nėra reikšmingų klaidų ir netikslumų. Patikrinta pateiktas ir patikrinimo metu pataisytas 2009 m. finansinių  ataskaitų rinkinys (balansas, pelno nuostolio ataskaita, nuosavo kapitalo pokyčių ataskaita, aiškinamasis raštas ir kt.), kuriame pateikti duomenys apie uždirbtas pajamas ir patirtas sąnaudas per ataskaitinį laikotarpį atvaizduotas metinis ir galutinis bendrovės veiklos rezultatas. Per 2009 metus bendrovė iš pagrindinės veiklos gavo 3846978 Lt pajamų, iš kitos veiklos – 131153 Lt ir iš finansinės veiklos – 389 Lt. Lyginant su 2008 metais pajamos iš pagrindinės veiklos žymiai padidėjo – 1137113 Lt arba 29,56 proc. Pajamų padidėjimą lėmė  nuo 2009-01-01 d. naujai patvirtintos 49,11 proc. didesnės šilumos kainos.  2009 metais bendrovės pardavimo savikaina – 3010958 Lt, pagrindinės veiklos sąnaudos -576824 Lt, kitos veiklos sąnaudos - 117182 Lt, finansinės veiklos sąnaudos - 11209 Lt. Lyginant su 2008 metais pardavimo savikaina sumažėjo 298494 Lt arba 9,91 proc., pagrindinės veiklos sąnaudos padidėjo – 288028 Lt arba 50,07 proc. Per 2009 metus bendrovė iš pagrindinės veiklos gavo - 259196 Lt pelno, iš kitos veiklos – 13971 Lt pelno iš finansinės veiklos – 10819 Lt nuostolio, susumavus rezultatus bendrovė gavo – 262348 Lt pelno, tačiau įvertinus ankstesnių metų rezultatus dar lieka 1109910 Lt nuostolis (2008 metais buvo - 1372258,00 Lt), bendrovė turi  turto už 3402717 Lt, įstatinis kapitalas-3477310,00 Lt, kapitalas lyginant su 2008 metais nekito.
           Remiantis atliktu patikrinimu apie UAB „Birštono šiluma“ 2009 metų finansinių  ataskaitų rinkinį pateikiau besąlyginę audito išvadą, pasirašytą 2010-03-23 d.

              Bendrovės pateiktos finansinės ataskaitos parengtos pagal Lietuvos Respublikoje galiojančius apskaitos principus, Buhalterinės apskaitos ir Įmonių finansinės atskaitomybės įstatymuose bei kituose teisės aktuose, reglamentuojančiuose finansinės apskaitos vedimą ir atskaitomybės sudarymą.

                Bendrovė savo veikloje vadovaujasi Akcinių bendrovių įstatymu, Vyriausybės nutarimais, kitais teisės aktais, Birštono savivaldybės tarybos sprendimais ir Bendrovės įstatais. 


Buhalterinės operacijos atliekamos pagal Bendrovės direktoriaus 2007-12-27 įsakymu Nr.24 patvirtintą apskaitos politiką ir sąskaitų planą. Dėl teisės aktų pasikeitimo bei kitų veiksnių reikalinga peržiūrėti ir papildyti apskaitos politiką ir sąskaitų planą.

Pajamų ir išlaidų apskaita vedama kaupimo principu pagal faktiškai padarytas išlaidas ir atliktas paslaugas, neatsižvelgiant į jų apmokėjimo laiką. Buhalterinė apskaita kompiuterizuota. 


Bendrovėje nėra parengta Vidaus tvarkos taisyklių. Visiems darbuotojams parengta pareigybės aprašymai, kuriuose reglamentuota darbuotojų pareigos, teisės ir atskaitomybė.

 
Bendrovė vadovaudamasi VšĮ Lietuvos Respublikos apskaitos instituto standartų tarybos nutarimu sudaro trumpą metinę finansinę atskaitomybę. Finansinė atskaitomybė sudaryta atlikus viso turto inventorizaciją, kuri pravesta pagal direktoriaus 2009-12-03 įsakymą Nr.06. Inventorizacija pravesta  2009-12-31 dienai ir atlikta nuo 2009-12-16 iki 2009-12-31 d.


Pravesta skolų inventorizacija, surašyta tarpusavio atsiskaitymo aktai. Tačiau atsiskaitant su UAB „Birštono vandentiekis“ už geriamojo vandens tiekimą ir nuotekų tvarkymo paslaugas 2009-12-31 dienai pagal UAB “Birštono vandentiekis“ išrašytas sąskaitas faktūras, kuriose pateikta geriamojo vandens tiekimo ir nuotekų tvarkymo kaina bendra suma-5,19 Lt pagal Valstybinės kainų ir energetikos kontrolės komisijos nutarimu nuo 2008-10-01 d. patvirtinta -5,07 Lt kaina ir neatitinkant 2000-07-14 d. sudarytos vandens tiekimo sutarties sąlygų, UAB „Birštono  vandentiekis“ 2009-12-31 d. skolinga 4029,87 Lt UAB „Birštono šiluma“. Dėl šių neatitikimų yra surašyta pažyma, kuria remiantis reikalinga suderinti įsiskolinimus.  

                  Bendrovė pagal esamą apskaitos politiką visą ilgalaikį turtą finansinėje atskaitomybėje parodė įsigijimo savikaina, atėmus sukauptą nusidėvėjimą. Patikrinus ilgalaikio turto likučių sąrašus,dėl ilgalaikio turto straipsnių vertės neatitikimų nenustatyta.

                Bendrovė 2009 metais keitė karšto vandens skaitliukus už kuriuos UAB „Artakijai“ sumokėta 259751,83 Lt., už šių skaitliukų keitimą 2009 metais sumokėta bendrovės dviems suvirintojams priedai iš viso 11248 Lt už kiekvieną skaitliuką po 16 Lt (po 8 Lt kiekvienam), šių darbuotojų darbo laikas yra 40 valandų per savaitę taip buvo žymima ir darbo laiko apskaitos žiniaraščiuose.
              Peržiūrėjus balanso trumpalaikio turto straipsnius nustatyta, kad atsargos , gautinos sumos, kitas trumpalaikis turtas yra atspindėta teisingomis vertėmis, realios. Apskaityti pinigų likučiai banko sąskaitose atitiko pateiktus banko išrašus, pinigai kasoje, kasos knygos išrašus. Buhalterinė pinigų judėjimo apskaita vedama prisilaikant norminiais aktais nustatytos tvarkos. 


Atsargos sudaro 149704 Lt. Atsargomis laikomas Bendrovės trumpalaikis turtas, kuris sunaudojamas pajamoms uždirbti per vienerius metus arba per vieną įmonės veiklos ciklą,taip pat privalomai sukauptas kuro rezervas. Apskaitoje atsargos registruojamos jas įvertinant įsigijimo savikaina. Per vienerius metus gautinos sumos -630463 Lt. Gautinomis sumomis bendrovėje laikoma gauti pinigai ar kitas finansinis turtas iš kitos įmonės už suteiktas paslaugas ar kitos pagal sutartis užregistruotos skolos įmonei. Įsiskolinimas už šilumą gyventojai ir organizacijų -619698 Lt.
                 Bendrovė AB Šiaulių banke paėmusi paskolą (Overdraftą) 165000,00 Lt. 2009-12-31d pinigų likutis UAB Šiaulių banke yra -141998,35 Lt, UAB Hansa banke 133177,38 Lt, UAB Snoras 4779,75 Lt kasoje 243,89 Lt, pinigai kelyje 27599,12 Lt, bendras pinigų likutis yra -307798,49 Lt.


Bendrovė ilgalaikių įsipareigojimų neturėjo,trumpalaikiai įsipareigoijmai  –1035317 Lt (lyginant su 2008 metais 132699 Lt sumažėjo),iš jų 479614 Lt įsiskolinimas tiekėjams, iš jų už dujas 110021 Lt, už elektrą –18599,69 Lt, UAB Grasta už medžio drožles 268452 Lt, UAB „AF-TSP „ trasų renovacijai projekto parengimas-48400 Lt, UAB „Birštono vandentiekis“ už šaltą vandenį-19593,74 Lt ir kt.,liko įsiskolinimas gyventojų pajamų mokesčio- 4679,28 Lt., soc. draudimo mokesčiai –30543,69 Lt,.Permokėta VMI mokėtinas PVM yra-18250,88 Lt. Darbuotojams įsiskolinimų Bendrovė 2009-12-31 dienai neturėjo. Apskaityti įsiskolinimai kreditoriams buvo realūs,  susidarę paskutiniais metų mėnesiais.
                 Bendrovėje atliekant mažos vertės prekių ir paslaugų pirkimus nėra dokumentuota pasirinkto pirkimo būdo pagrindimas (nepildoma pirkimo apklausos pažyma arba pirkimų žurnalas). Atliekant pirkimus turi būti laikomasi pagrindinių Viešųjų pirkimų įstatymo reikalavimų nuostatų vykdymo t. y. 3 str. 1 punkto reikalavimų, kuriame reglamentuota, kad perkančioji organizacija turi užtikrinti, kad atliekant pirkimo procedūras ir nustatant laimėtoją būtų laikomasi lygiateisiškumo, nediskriminavimo, abipusio pripažinimo, proporcingumo ir skaidrumo principų; 4 str. 1.1. reikalavimo, kad perkančioji organizacija yra kiekviena valstybės ir savivaldybės institucija; 85 str. 4 punkto reikalavimo, kad perkančioji organizacija turi turėti dokumentus pagrindžiančius jos priimtų sprendimų atitiktį šio įstatymo reikalavimamms tai yra, kad visi pirkimai privalomai turi turėti dokumentus įrodančius pasirinkto pirkimo būdą t. y. arba užpildytą pirkimo apklausos pažymą arba pirkimo žurnalą (užpildytą pagal Viešųjų pirkimų pavyzdinių taisyklių 179 str. rekomendacijas).
            Metinių ataskaitų auditas buvo planuojamas taip, kad atitiktų finansinės apskaitos nuostatas ir jo tikslas nebuvo mokestinių pajamų apskaičiavimas arba patikrinimas, bei įsitikinti ar visi straipsniai buvo teisingai traktuojami mokesčių tikslais. Peržiūrėjus Bendrovėje mokesčių skaičiavimą įsitikinta ar Bendrovė laikosi dabar galiojančių teisės aktų reglamentuojančių gyventojų pajamų ir kitų mokesčių bei socialinio draudimo mokesčių skaičiavimą ir atsiskaitymą su valstybės ir socialinio draudimo biudžetais. Nebuvo nustatyta jokių reikšmingų mokesčių apskaičiavimo nukrypimų, dėl kurių reikėtų daryti esminius koregavimus finansinėje apskaitoje ir atskaitomybėje.

                   Veiklos rezultatų ataskaitoje Bendrovė parodė visas gautas ir uždirbtas per ataskaitinį laikotarpį pajamas ir sąnaudas patirtas šias pajamas uždirbant ir veiklos rezultatus.
            Bendrovėje 2009 metais vidutinis darbuotojų skaičius – 24 darbuotojai iš jų 4 valdymo personalas. Vidutinis darbo užmokestis yra 2009 Lt, lyginant su 2008 metais padidėjo 240 Lt. Darbuotojams darbo užmokestis išmokamas kiekvieno mėnesio pradžioje už praėjusį mėnesį, laiku atsiskaitoma su VMI, VSDFV Prienų r. skyriumi.


Bendrovės vadovybė patvirtino, kad reikšmingų įvykių, kurie galėtų turėti įtakos 2009 metų finansiniams rezultatams,nuo finansinių metų pabaigos iki atskaitomybės sudarymo datos neįvyko. Audito metu nebuvo rasta jokių įrodymų, kurie rodytų tokių įvykių egzistavimą. 

                   Patikrinta pateiktas UAB „Birštono šiluma“ metinis pranešimas, kad įsitikinti ar metiniame pranešime pateikti duomenys atitinka finansiniame ataskaitų rinkinyje pateiktiems duomenims ir nustatyta, kad metiniame pranešime pateikti duomenys atitinka su duomenimis pateiktais metiniame finansinių ataskaitų rinkinyje.

Vykdant, Lietuvos Respublikos Šilumos ūkio įstatymo reikalavimus, atliktas patikrinimas šilumos gamybos, perdavimo, pardavimų ir karšto vandens sąnaudų, pagal ERS lentelėje „Centralizuotai teikiamos šilumos 2009 m. faktinių rodiklių suvestinėje“ nurodytus sąnaudų straipsnius. Patikrinimo metu nustatyta, kad suvestinėse lentelėse pateiktos sumos yra teisingos, pagrįstos ir atitinka finansiniame ataskaitų rinkinyje  atspindėtas sumas.

